A mitjans d'abril l'avanç de Júkov s'aturà, abans que es pogués decidir sobre quina doctrina defensiva seria millor. El 28 de juny, Model va ser enviat al rescat del Grup d'Exèrcits Centre, que havia quedat molt malmès davant l'Operació Bagration, l'ofensiva soviètica a Bielorússia. Els exèrcits 9è (l'antic comandament de Model) i 4t estaven atrapats, i els soviètics estaven a punt d'alliberar Minsk. Tot i la situació catastròfica, Model creia que encara podria mantenir Minsk, però això requeria que el 4t Exèrcit aconseguís fugir de la bossa, així com que arribessin reforços per contraatacar els soviètics. Els reforços només podien aconseguir-se retirant-se, car així es retallaria la línia i s'alliberarien tropes. El consens és que la posició alemanya estava condemnada, tot i el que pogués fer Model, però Hitler refusà aprovar la fugida del 4t exèrcit o una retirada general fins que no va ser massa tard.